Diari Oficial de la Generalitat Valenciana


Sumari del DOGV 6612, del 20-09-2011 (2011/9533)

RESOLUCIÓ de 16 de setembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'Acord del Ministeri de Política Territorial i Administració Pública i la Generalitat de revisió del conveni entre el Ministeri d'Administracions Públiques i la Generalitat per a la prestació mútua de servicis d'administració electrònica subscrit el 12 de març de 2008.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6612

Data del DOGV
:   20-09-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/9533


Data del document
:   16-09-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 de setembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'Acord del Ministeri de Política Territorial i Administració Pública i la Generalitat de revisió del conveni entre el Ministeri d'Administracions Públiques i la Generalitat per a la prestació mútua de servicis d'administració electrònica subscrit el 12 de març de 2008.
[2011/9533]
El Ministeri de Política Territorial i Administració Pública i la Generalitat han subscrit, després de la tramitació prèvia reglamentària, el 6 de maig de 2011, l'acord de revisió del conveni entre el Ministeri d'Administracions Públiques i la Generalitat per a la prestació mútua de servicis d'administració electrònica subscrit el 12 de març de 2008.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0932/2011, i que figura com a annex d'esta resolució.
València, 16 de setembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.
Acord del Ministeri de Política Territorial i Administració Pública i la Generalitat de la Comunitat Valenciana, de Revisió del Conveni entre el Ministeri d'Administracions Públiques i la Generalitat de la Comunitat Valenciana, per a la prestació mútua de serveis d'administració electrònica, subscrit el 12 de març de 2008.
València 6 de maig de 2011
Reunits
D'una banda María Consuelo Rumí Ibáñez, secretària d'Estat per a la Funció Pública, del Ministeri de Política Territorial i Administració Pública, en representació del dit Departament Ministerial, que actua en virtut de les competències delegades pel titular de l'esmentat ministeri, en el punt quatre de l'Orde TAP/2964/2010, de 18 de novembre, sobre delegació de competències i per l'Acord del Consell de Ministres de 15 de juliol de 2005, per a la implantació d'una xarxa d'oficines integrades d'atenció al ciutadà, en col·laboració amb les comunitats autònomes i les entitats que integren l'administració local.
D'una altra, Paula Sánchez de León Guardiola, consellera de Justícia i Administracions Públiques, que actua en nom i representació de la Generalitat de la Comunitat Valenciana, de conformitat amb l'article 28, lletres c), g) i ll), de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim jurídic i pressupostari dels convenis que subscriga la Generalitat Valenciana, i facultada expressament per a la firma del present Conveni, per Acord del Consell, de data 11 de març de 2011.
Ambdues parts es reconeixen la capacitat jurídica necessària per a subscriure el present acord de modificació del Conveni en vigor i, per tant
EXPOSEN
Primer
Que el 12 de març de 2008, el Ministeri d'Administracions Públiques i la Generalitat de la Comunitat Valenciana van subscriure un Conveni per a la prestació mútua de serveis electrònics, la clàusula setena del qual estableix que les parts podran proposar la revisió del Conveni en qualsevol moment, per tal d'introduir les modificacions que s'estimen pertinents i incorporar els corresponents canvis en les clàusules mitjançant la subscripció per les parts.
Que el Ministeri de Política Territorial i Administració Pública va assumir les competències del Ministeri d'Administracions Públiques, en les matèries objecte del dit conveni, en virtut del Reial Decret 1313/2010, de 20 d'octubre, pel qual es reestructuren els departaments ministerials.
Segon
Que el Conveni preveu, en el seu annex I, sobre el servei de connexió a la xarxa SARA, que la Generalitat de la Comunitat Valenciana ha de facilitar i promoure l'accés a la xarxa SARA de les diputacions provincials i/o ajuntaments del seu àmbit territorial, amb la tecnologia, mecanismes i procediments que aquests acorden, així com garantir la continuïtat del servei en la part que li corresponga.
Aquesta previsió, establida per tal que els ens locals, ubicats al territori de la Comunitat Autònoma, siguen partícips dels serveis acordats en el conveni, ha de generalitzar-se als altres serveis a què fan referència la resta d'annexos, així com els que s'acorden en el futur. I això, perquè cal avançar amb rapidesa i eficàcia en el desenrotllament de l'administració electrònica, per tal de donar compliment efectiu a la Llei 11/2007, que obliga totes les administracions públiques a possibilitar als ciutadans la relació electrònica amb qualsevol d'aquestes; la qual cosa fa imprescindible comptar, tan ràpidament com siga possible, amb un conjunt de serveis electrònics a disposició de totes les administracions, que facen possible el compliment efectiu de l'obligació legalment establida.
Per tant, les parts firmants estan d'acord en subscriure un nou Conveni, perquè tots els serveis, compresos en els distints annexos, puguen estendre's als ens locals.
Clàusules
Primera. Objecte
El present Conveni té com a objecte establir els termes i condicions generals per a un aprofitament comú dels serveis electrònics que presten les parts firmants.
Açò es tradueix en la disponibilitat, de determinats serveis, de facilitar l'accés i d'ús comú, prestats per qualsevol de les parts. L'esmentada prestació de serveis es durà a terme en els termes que estableix el present conveni i en les clàusules particulars recollides en l'annex que s'aplique a cada servei.
Segona. Àmbit d'aplicació
Les parts que subscriuen el present conveni podran accedir a les funcionalitats proporcionades pels serveis relacionats en els annexos al present Conveni, que tot seguit s'especifiquen:
1. Connexió a la xarxa SARA.
2. Serveis oferits pel MPTAP, per a la intermediació de dades entre administracions públiques.
3. Serveis oferits pel MPTAP a través de la plataforma de validació i firma electrònica @firma.
4. Serveis oferits pel MPTAP, de comunicació de domicili, als òrgans i organismes de l'AGE.
De la mateixa manera, les parts podran accedir a noves funcionalitats mitjançant la incorporació a aquest conveni d'addendes per a serveis no hi inclosos, acordades per la Comissió de Seguiment prevista en la clàusula quarta.
La comunitat autònoma facilitarà a les entitats locals, ubicades al seu territori, l'accés a les funcionalitats proporcionades pels serveis relacionats en els annexos o que s'incorporen en el futur, a través del corresponent acord entre la Comunitat Autònoma i cada entitat local, garantirà, en tot cas, el compliment de les obligacions establides en cada servei per al usuari, i informarà prèviament el MPTAP de les entitats locals que s'incorporen a la utilització de cada una de les funcionalitats.
Tercera. Reciprocitat
Els serveis, subjectes al present Conveni, poden ser posats a disposició per qualsevol dels firmants i accessibles per l'altre. S'atén així al concepte de reciprocitat entre les parts, tant com a oferents de serveis, com a consumidors d'aquests. Aquesta circumstància es plasmarà expressament en el clausulat de cada un dels annexos.
Quarta. Comissió de seguiment
Per a la gestió, seguiment i control d'allò que s'ha acordat en el present conveni, i de les activitats associades als annexos, es constituirà una Comissió de Seguiment que estarà composta per dos membres designats pel titular de la Secretaria d'Estat per a la Funció Pública del MPTAP i dos membres designats pel titular de la Conselleria de Justícia i Administracions Públiques de la Comunitat Autònoma Valenciana, i el funcionament de l'esmentada Comissió s'ajustarà a les normes contingudes en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La Comissió de Seguiment es reunirà de manera ordinària una vegada al trimestre i de forma extraordinària a petició de qualsevol dels seus membres. La comissió mantindrà permanentment actualitzades les dades de referència i els responsables que figuren en els annexos del conveni.
Correspon a la Comissió de Seguiment resoldre els problemes d'interpretació i compliment que es deriven del present Conveni, així com proposar a les parts firmants qualsevol modificació d'aquest.
Cinquena. Règim econòmic
Aquest conveni de col·laboració no comporta obligacions econòmiques entre les parts firmants.
Sisena. Termini de duració del conveni
El present conveni començarà la seua vigència a partir del dia de la seua firma i tindrà una duració de tres anys. El Conveni es prorrogarà automàticament per períodes anuals, llevat de denúncia per alguna de les parts, amb una antelació mínima de tres mesos abans de la data de venciment.
Setena. Revisió del conveni
Qualsevol de les parts podrà proposar la revisió d'aquest conveni en qualsevol moment, per tal d'introduir les modificacions que s'estimen pertinents. Si es produeix la revisió del clausulat del conveni, els corresponents canvis hauran d'incorporar-s'hi i ser subscrits per les parts.
Vuitena. Règim Jurídic
El present conveni té la naturalesa dels previstos en l'article 4.1 c), de la Llei 30/2007,de 30 de octubre, de Contractes del Sector Públic i n'està, per tant, exclòs.
Novena. Resolució de conflictes
Mitjançant la firma del present conveni, les parts es comprometen a resoldre de mutu acord les incidències que puguen sorgir en el seu compliment.
Les qüestions litigioses que sorgisquen entre les parts, durant el desplegament i execució del present Conveni, i no puguen ser resoltes per la Comissió de Seguiment prevista en la clàusula quarta, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
I en prova de tot això, les parts subscriuen l'acord en tres exemplars i a un sol efecte, al lloc i en la data assenyalats en l'encapçalament.
Secretària d'Estat per a la Funció Pública: Consuelo Rumí Ibáñez
Consellera de Justícia i Administracions Públiques: Paula Sánchez de León Guardiola
Acord del Ministeri de Política Territorial i Administració Pública i la Generalitat de la Comunitat Valenciana, de revisió del Conveni entre el Ministeri d'Administracions Públiques i la Generalitat de la Comunitat Valenciana, per a la prestació mútua de serveis d'administració electrònica, subscrit el 12 de març de 2008.
Documents annexos
I. Annex I. Servei de connexió a la xarxa SARA.
II. Annex II. Serveis oferits pel MPTAP, per a la intermediació de dades entre administracions públiques.
III. Annex III. Serveis oferits pel MPTAP, a través de la plataforma de validació i firma electrònica @firma.
IV. Annex IV. (no se subscriu per la generalitat).
V. Serveis oferits pel MPTAP, de comunicació de domicili, als òrgans i organismes de l'AGE.